Sinergisme sal SA help | Netwerk24
Deur André Van Zyl, Rosendal 29 Desember 2018 00:00
Erik Holm se rubriek “In sinergie lê Suid-Afrika se uitdaging en geleentheid” (22.12) het my laat dink.
Al beweer die woordeboeke dat nasionalisme en patriotisme dieselfde beteken, stem ek gedeeltelik saam met Charles de Gaulle, wat die onderskeid getref het dat patriotisme liefde vir jou eie mense eerste stel en dat nasionalisme is wanneer die haat vir ander mense eerste kom.
Ek glo nasionalisme het van die begin van ons geskiedenis baie haat jeens ander groepe in ons land veroorsaak. Dit het telkens sommige mense uitgesluit en selfs vyande geskep.
Op die oomblik ervaar ek dit. Ek word bang as ek hoor hoe mense praat dat “wit mense” doodgemaak moet word. Wanneer nasionalisme nie net haat is nie, maar tot volksmoord lei, moet dit stopgesit word.
Hierdie tendens het my patriotisme jeens ons land laat verdwyn. Ek voel vasgevang in die ideologiese stryd wat aan die gang is.
Ek wil Holm se woord “sinergisme” gebruik as die oplossing vir die probleem. Saam werk of saam ondergaan. Oorlog het geen wenner nie.
Ek bid en hoop dat alle mense in ons land mekaar sal aanvaar en verskille sal gebruik as ’n geleentheid en nie ’n verleentheid nie.